**Sinestezia transformării**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ești închis într-o cameră luminoasă

unde culorile flămânde se amestecă în aerul rece

și tu te pierzi în această armonie a contrastelor

ca un anahoret al simțurilor

privești cum pe stradă trec păpuși mecanice cu pași mici

se opresc sub copacii prăfuiți și așteaptă

un șir lung de chipuri imobile cu priviri indiferente

și deodată alergi pe stradă printre păpușile umane

hotărât să nu te mai întorci în camera iluziilor

te urci pe crengile de plastic ale unui copac încremenit

cu gândurile agățate de înălțimi

crezând că nu te vede nimeni

ajuns în vârf atingi cerul

oamenii-păpuși râd strident

în timp ce tu rămâi suspendat

cu o bucată de cer din plastic în brațe

și plouă

adina v.

11.05.2021